Eriti mõjub ta ilukirjandusliku peegelduse madalus. Otse masen­dav on võrrelda seda vastava Soome omaga, kus uusromantika algas juba 1890-dail ja ligi paari aastakümne jooksul süvendas ja levitas ka rahvus­likku kultuuri ideoloogiat haruldase hooga ja kunstiküpsusega. Mõeldagu ainult  Ahot, Järnefelti, Leinot, hiljem Linnankoske j. t. oma nii puhtkuns­tilise kui ka kriitilise ideejõuga! Kui vähekandev on meie sellelaadiline looming, kui tagasihoidlik, vähemõjuv ja ruttu unuv! Natuke Vildest ja Petersonist, Haavast ja Söödist. Kultuuriline eemalolek muust ilmast ja oma pinna kehvus, eriti puhtkunstilise külje nõrkusega - see iseloo­mustab seda meie "vanade" rahvusaatestikku.